Luister: Avonture tussen die duineVolgens deelnemers was die agtste skof die moeilikste een nóg. Foto: Foto: MCH Photo/Toyota Gazoo Racing. Verbeel jouself jy pak die pad van Pretoria na Kaapstad in jou voertuig aan, maar die eerste 800 km is ’n woestyngebied vol klippe en sagte duine; die teeroppervlak van die N1 is nêrens in sig nie. Nou, dan het jy soort van ’n idee van hoe die agtste skof van die Dakar-veldtydren in Saoedi-Arabië vir die deelnemers moes gevoel het. Meer as 800 km van sand, stof en duine – volgens deelnemers die moeilikste skof nóg van die 2022-wedren. Swede se Mattias Ekstrom was eerste in sy Audi met ŉ tyd van 03:43:21, gevolg deur spanmaat Stephane Peterhansel kort op sy hakke. “Ons het darem vandag nie te veel foute gemaak nie. Dalk was ons benadering effens konserwatief, maar daar moet nog baie water in die see loop,” het Ekstrom gesê. Sebastien Loeb het ’n verdere hap uit Nasser al-Attiyah se voorsprong gesny, maar die Toyota Gazoo Racing-deelnemer geniet steeds ’n voorsprong van amper 38 minute. Volgens Suid-Afrika se Henk Lategan was dit omtrent ’n avontuur om die duine te bemeester. “Ons het vroeg ’n pap band in die klipperige gedeelte gekry, waarna die sagte duine ook ’n moeilike uitdaging was – ’n hele paar ouens het daar vasgesit,” het Lategan gesê. Giniel de Villiers het die skof in die negende plek afgesluit. “Dit was beslis die moeilikste gedeelte nóg van die tydren. Veral die eerste 200 km tussen die duine was geweldig moeilik.”